**Amandmani na Predlog Zakona o izmjenama i dopunama Zakona o osnovnom obrazovanju i vaspitanju**

**Amandman 1:** U Predlogu Zakona o izmjenama i dopunama Zakona o osnovnom obrazovanju i vaspitanju dodaje se član 1, koji glasi: U Zakonu o osnovnom obrazovanju i vaspitanju („Službeni list RCG“, br. 64/02 i 49/07 i „Službeni list CG“, broj 45/10), u članu 2 stav 1, tačka 1 mijenja se i glasi: “obezbjeđivanje uslova za nesmetan pristup osnovnom obrazovanju i vaspitanju”

**Obrazloženje**: Norma u članu 2, stavu 1, tačka 1 koja glasi: “obezbjeđivanje osnovnog obrazovanja svim građanima” proklamuje pravo na obrazovanje za sva lica, ali ne i ispunjavanje preduslova koje je neophodno obezbijediti da bi se ovo pravo ostvarivalo.

Naime, iako je svim ljudima zagarantovano pravo na obrazovanje zbog brojnih barijera koje postoje u obrazovnom sistemu mnogim društvenim grupama pristup obrazovanju je ograničen. Arhitektonske barijere, nepostojanje servisa podrške, nesenzibilisanost nastavnog osoblja dovode do toga da se djeca s invaliditetom obrazuju po inkluzivnom sistemu, po posebnim programima dok ih roditelji nose uz stepenice, čitaju im nedostupnu literaturu, čekaju ih u školi dok se ne završe časovi, bore se za asistenta u nastavi i sl. Zbog toga je neophodno kao cilj kojem se teži prepoznati ne samo proklamovanje prava već obavezu stvaranja uslova za jednakost u obrazovanju.

Ovi uslovi su posebno važni u osnovnom obrazovanju koje je obavezno i koje je preduslov za nastavak školovanja.

**Amandman 2**: U Predlogu Zakona o izmjenama i dopunama Zakona o osnovnom obrazovanju i vaspitanju (sadašnji) član 1 stav 2 poslije riječi “člana” dodaju se riječi “u naročito opravdanim slučajevima”.

**Obrazloženje:** Osnovno obrazovanje i vaspitanje je veoma važno zbog socijalizacije djeteta i njegovog uključivanja u društvo. U tom smislu je društveni interes da se dijete, pored porodice, kontinuirano razvija i odrasta i u zajednici, što se upravo ostvaruje kroz institucionalno osnovno obrazovanje. Norma koja je definisana na način koji roditelju omogućava neopravdano isključivanje djeteta iz zajednice i njegovog “zatvaranja” u krugu porodice nije u skladu sa ispunjavanjem preduslova za kvalitetan razvoj djeteta. Zbog toga je neophodno “ograničiti” volju roditelja u odlučivanju o školovanju svog djeteta radi ostvarivanja najvišeg interesa djeteta.

**Amandman 3**: U Predlogu Zakona o izmjenama i dopunama Zakona o osnovnom obrazovanju i vaspitanju član 4 mijenja se i glasi: “Član 9 mijenja se i glasi: “Obrazovanje učenika s invaliditetom izvodi se u skladu sa ovim zakonom, tako da im škola prilagodi metode i oblike rada i da im omogući uključivanje u dopunsku i dodatnu nastavu i druge oblike individualne i grupne podrške, u skladu sa posebnim planom i programom.”

**Obrazloženje:** Predložena izmjena člana 9 je necjelishodna, jer predstavlja ponavljanje člana 1. Ukoliko se navodi da se osnovno obrazovanje i vaspitanje, kao dio jedinstvenog obrazovnog sistema, ostvaruje na način i pod uslovima propisanim ovim zakonom, nema potrebe to isto ponavljati samo zato što se želi naglasiti neka posebna društvena grupacija. Podrazumijeva se da se zakonske norme odnose na sva lica koja su uključena u određenu oblast a posebnom normom se navode oni koji se izuzimaju od važenja određenih normi ili za koje se propisuju posebne norme kako bi se sprovele dodatne mjere u praksi.

Važeća norma u članu 9 ograničava pravo na osnovno obrazovanje djece s invaliditetom na osnovu jednakosti sa drugima i ukida obavezu države da obezbijedi uslove za obavezno sticanje osnovnog obrazovanja pod jednakim uslovima za sve. Zbog toga je neophodno u ovom članu definisati mjere koje će dovesti do nediskriminacije i jednakosti djece/učenika s invaliditetom.

**Amandman 4**: U Predlogu Zakona o izmjenama i dopunama Zakona o osnovnom obrazovanju i vaspitanju član 4, stav 2 mijenja se i glasi: “Dijete/učenik s invaliditetom je učenik koji ima dugoročno fizičko mentalno, intelektualno, senzorno ili kombinovano oštećenje, koja u sadejstvu sa različitim barijerama u osnovnom obrazovanju mogu otežati njihovo puno i efektivno učešće na osnovu jednakosti sa drugima.

**Obrazloženje:** Konvencija UN-a o pravima osoba s invaliditetom, koja kao ratifikovani međunarodni ugovor ima primat nad domaćim propisima daje jedinstvenu definiciju lica s invaliditetom koja obuhvata i žene i djecu s invaliditetom koje su u njoj prepoznate kao posebno ranjive grupacije. Definicija data u našim prijedlozima amandmana je u skladu sa definicijom iz Konvencije. Pored ovog argumenta obrazloženje za predloženi amandman (koje se odnosi na terminologiju i značenje izraza) je više puta ponovljeno u svim našim prijedlozima amandmana na ostale zakone iz oblasti obrazovanja.

**Amandman 5:** U Predlogu Zakona o izmjenama i dopunama Zakona o osnovnom obrazovanju i vaspitanju u članu 6 prije stava 1 dodaju se dva nova stava koja glase: U Članu 12 stav 4 poslije riječi “zajednice,” dodaju se riječi “podrška djeci s invaliditetom”.

U članu 12, stava 5 riječi “pomoć djeci sa posebnim obrazovnim potrebama” brišu se.

**Obrazloženje:** Svrstavanje “pomoći” djeci s invaliditetom u prošireni dio obrazovnog programa u koji se ubrajaju slobodne aktivnosti, fakultativna nastava, dodatna i dopunska nastava pokazuje neodgovornost i nepoštovanje prava djece s invaliditetom u obrazovnom sistemu. Na to ukazuje i termin “pomoć”, koji se odnosi na dobrovoljnu i dobrotvornu uslugu, a ne ispunjavanje obaveze. Na ovaj način se učenici s invaliditetom ne tretiraju kao ravnopravna grupacija, već se tretiraju kao manje važna društvena grupa. Zbog toga akcenat treba biti na “podršci” koja je obavezna u cilju ispunjavanja nediskriminacije i jednakosti, odnosno uživanja prava na obrazovanje.

**Amandman 6**: U Predlogu Zakona o izmjenama i dopunama Zakona o osnovnom obrazovanju i vaspitanju član 18 mijenja se i glasi: “Član 37 mijenja se i glasi: “

Roditelj koji organizuje obrazovanje djeteta kod kuće, dužan je da najmanje dva mjeseca prije početka obrazovanja, u pisanoj formi, podnese zahtjev nastavničkom vijeću škole u koju je dijete upisano.

Zahtjev iz stava 1 ovog člana treba da sadrži: ime i prezime djeteta, razloge organizovanja obrazovanja kod kuće, adresu gdje će se obrazovanje realizovati, i ime i prezime i stručnu spremu lica koje će ga obrazovati.

Nastavničko vijeće škole, na osnovu zahtjeva iz stava 1 ovog člana, odlučuje o obrazovanju djeteta kod kuće.

Škola vodi evidenciju i dokumentaciju o obrazovanju učenika kod kuće.“

**Obrazloženje:** Argumentima iz obrazloženja amandmana 2 dodajemo i da radi donošenja odluke koja je u najboljem interesu djeteta, a zasnovana na postojanju opravdanih razloga, u odlučivanju treba da se uključi nezavisni (objektivni) subjekat koji će utvrditi postojanje istinskog osnova za organizovanje obrazovanja kod kuće.

**Amandman 7:** U Predlogu Zakona o izmjenama i dopunama Zakona o osnovnom obrazovanju i vaspitanju poslije člana 24, dodaju se dva nova člana koja glase: “U članu 54 poslije stava 1 dodaje se novi stav koji glasi: ”Učenik s invaliditetom polaže ispit na način i u formi koja njemu najbolje odgovara”

Dosadašnji stav 2 postaje stav 3.

U članu 55 poslije stava 1 dodaje se novi stav koji glasi: “Provjera znanja iz stava 1 ovog člana vrši se na način i u formi koja učeniku najbolje odgovara”

**Obrazloženje:** Veoma je bitno definisati i sprovoditi ispit učenika s invaliditetom na način koji je njima pristupačan, lako razumljiv (gestovni jezik, pojednostavljene i prilagođene forme) i omogućen na način koji je za učenike adekvatan. U praksi se najčešće ispiti za učenike s invaliditetom organizuju kao i za sve druge učenike ili na primjer ukoliko se ispit organizuje u pismenoj formi, a u grupi postoji učenik oštećenog vida on će se ispitivati usmeno, bez obzira na njegovu želju i način na koji mu je najjednostavnije polagati. Na drugoj strani učenici sa oštećenim sluhom se uglavnom ispituju pismeno i nikada im se ne obezbjeđuje gestovni tumač, bez obzira što je ovo

zakonska obaveza. To znači da često dolazi do zanemarivanja mišljenja učenika i roditelja, pa se ispiti organizuju na način koji nabolje odgovara ispitivaču/profesoru/nastavniku. Zbog svega navedenog treba omogućiti učenicima s invaliditetom polaganje ispita na način koji njima odgovara što bi prije svega podrazumijevalo pružanje podrške prilikom polaganja ispita: prilagođavanjem testova, potrebnog vremena za polaganje ispita i sl.

**Amandman 8:** U Predlogu Zakona o izmjenama i dopunama Zakona o osnovnom obrazovanju i vaspitanju u članu 25, poslije stava 2 dodaju se dva nova stava koja glase:

“Provjera znanja iz stava 1 ovog člana vrši se na način i u formi koja učeniku najbolje odgovara”.

„Učenici iz člana 61 ovog zakona ne moraju polagati eksternu provjeru znanja“.

Dosadašnji st. 3 i 4 postaju st. 5 i 6.

**Obrazloženje:** Argumenti su isti kao i za obrazloženje amandmana 7.

**Amandman 9**: U Predlogu Zakona o izmjenama i dopunama Zakona o osnovnom obrazovanju i vaspitanju poslije (sadašnjeg) člana 25 dodaju se dva nova člana koja glase: “U članu 57 poslije stava 1 dodaje se novi stav koji glasi: “Ispit iz stava 1 ovog člana vrši se na način i u formi koja učeniku najbolje odgovara”

U članu 58, na kraju stava 2 briše se tačka i dodaju riječi “iindividualnim potrebama učenika.”

**Obrazloženje:** Argumenti su isti kao i za obrazloženje amandmana 7.